വീടുതകര്ത്തു രാത്രി മുഴുവനും ബാബുനഗറില് ചുറ്റിക്കറങ്ങി ഒറ്റയാന് മറയൂര്: മറയൂര് കാന്തല്ലൂര് മേഖലയില് കാട്ടാനകളെകൊണ്ട് രക്ഷയില്ല. ഇന്നലെ രാവിലെ പെരടിപള്ളത്ത് പാല് സംഭരിക്കാന് ഓട്ടോറിക്ഷയില് പോയവരെ തടഞ്ഞു. മറയൂര് ബാബുനഗറില് ഒറ്റയാന് രാത്രി മുഴുവനും കറങ്ങിനടന്നു കൃഷി നശിപ്പിച്ചു. ഇന്നലെ രാവിലെ എട്ടോടെ പെരടിപള്ളത്തേക്ക് ഓട്ടോറിക്ഷയില് പാല് സംഭരിക്കാന് പോയ ഓട്ടോ മൂന്നാനകളാണ് തടഞ്ഞത്. ഡ്രൈവര് മുത്തുകൃഷ്ണന്, മില്മ പാല് സംഭരണകേന്ദ്ര ജീവനക്കാരി കല എന്നിവരാണ് ഓട്ടോയില് ഉണ്ടായിരുന്നത്. കാന്തല്ലൂര് കഴിഞ്ഞ് ഒന്നാം പാലത്തിനു സമീപമാണ് നടുറോഡില് ആനകള് വഴിതടഞ്ഞത്. മിനിറ്റുകള്ക്കുള്ളില് രണ്ട് ആനകള് കാടുകയറി. ഒറ്റയാന് റോഡില്തന്നെ നിലയുറപ്പിച്ചു. അരമണിക്കൂറോളം വഴിയില് കുടുങ്ങിയ ഓട്ടോറിക്ഷ പാല് സംഭരണം വേണ്ടന്നുവച്ച് തിരിച്ചുകൊണ്ടുപോയി. ഈഭാഗത്ത് ആള്താമസമില്ലാത്ത വീടിനുസമീപം നിന്നിരുന്ന കൂന്തപ്പന ആനകള് വീടിന്റെ മുകളിലേക്കു മറിച്ചിട്ടു. വീടിന്റെ ഒരുഭാഗം തകര്ന്നു. മറയൂര് ബാബുനഗറില് തിങ്കളാഴ്ച രാത്രി ഒന്പതോടെ ഇറങ്ങിയ ഒറ്റയാന് വ്യാപകമായി കൃഷി നശിപ്പിച്ചു. പ്രദേശത്ത് രാത്രി വൈദ്യുതി മുടങ്ങിയതും ഭീതി വര്ധിപ്പിച്ചു.